T L A Č O V Á S P R Á V A

**Na Pohodu 2026 sa predala už viac ako tretina lístkov**

**Svätý Jur 31. júla – Po najlepšom ročníku v histórii festivalu Pohoda, kedy sa naplnila kapacita 30 000 návštevníkov, festival láme rekordy v predajnosti lístkov aj na 30. ročník, ktorý sa uskutoční 9. – 11. júla 2026 na trenčianskom letisku. Organizátori už v tomto čase hlásia vypredanú prvú tretinu kapacity festivalu.**

Je to najvyšší predpredaj v histórii Pohody v takomto krátkom období iba dva a pol týždňa od skončenia jedného ročníka, navyše v čase, kedy organizátori neoznámili ešte ani jedno meno z programu Pohody 2026. Okrem toho sa Pohode prvýkrát v histórii podarilo priamo na festivale vypredať aj festivalový merch.

„Vašu priazeň a podporu si veľmi vážime a dáva nám silu a radosť na prípravy budúceho ročníka. Na našu jubilejnú oslavu sme sa rozhodli nezvyšovať ceny vstupeniek, tie sú zároveň v súčasnom období najlacnejšie. Ich cena bude ale bližšie k festivalu stúpať,” hovorí riaditeľ festivalu Pohoda Michal Kaščák.

Cenovo zvýhodnené 3-dňové lístky je ešte stále možné si zakúpiť na webe pohodafestival.sk. Zároveň zajtra – v piatok o 10.00 hod. dopoludnia, dajú organizátori Pohody do predaja ďalšie produkty na ročník 2026: Comfort a Family Camp a všetky druhy parkingov – Parking P1 – P5 pre osobné automobily, Karavan parking 1 – 3, XL parking pre vozidlá s dĺžkou 5 – 7,5 m, Autostan parking pre autá so stanmi na streche aj Moto parking.

Jubilejný 30. ročník Pohody sa uskutoční 9. – 11. júla 2026 na trenčianskom letisku.

Fotky z Pohody 2025 na spravodajské použitie:

<https://drive.google.com/drive/folders/1mG37wKxTVQ_1EfnF04xp_ZskASvewzGu?usp=sharing>

**Kontakt pre médiá**:

Lukáš Grešš, PR & Media Director

Mob: +421 915 778 020

lukas@pohodafestival.sk

[www.pohodafestival.sk](http://www.pohodafestival.sk)